László Trócsányi

**László Trócsányi** (s. 6. maaliskuuta 1956 Budapest, Unkari) on unkarilainen oikeustieteilijä, diplomaatti ja poliitikko. Hän on muodollisesti sitoutumaton mutta lähellä oikeistolaista Fidesz-puoluetta, jota hän on edustanut Euroopan parlamentissa.

## Ura
Trócsányi opiskeli oikeustiedettä Budapestin Eötvös Loránd -yliopistossa ja suoritti asianajajantutkinnon 1985. Vuosina 1981–1988 hän työskenteli Unkarin tiedeakatemian Valtio- ja oikeustieteellisen instituutin tutkijana, vuodesta 1989 lähtien Szegedin yliopiston valtio- ja oikeustieteellisen tiedekunnan perustuslakioikeuden laitoksella ensin lehtorina ja apulaisprofessorina, vuodesta 2000 lähtien professorina. 

Vuosina 2000–2004 hän toimi Unkarin Belgian-suurlähettiläänä, vuosina 2010–2014 Ranskan-suurlähettiläänä. Tämän jälkeen hänet nimitettiin oikeusministeriksi Viktor Orbánin III hallitukseen, missä tehtävässä hän toimi kesäkuuhun 2019 saakka. Vuosina 2007–2010 hän oli myös Unkarin perustuslakituomioistuimen jäsen. 

Trócsányi valittiin Fidesz-KDNP-vaaliliiton listan ykköspaikalta Euroopan parlamenttiin vuoden 2019 vaaleissa. Euroopan parlamentin jäsenenä kaudella 2019–2024 hän toimi ensin keskusta-oikeistolaisessa EPP-ryhmässä, sitten (Fidesz-puolueen erottua EPP:stä) 5.3.2021 lähtien sitoutumattomien ryhmässä. 

Vuonna 2019 Trócsányi oli ehdolla EU:n laajentumis- ja naapuruusasioista vastaavaksi komissaariksi. Ehdotusta arvosteltiin ankarasti, useat kansalaisyhteiskunta- ja oikeuskysymysten asiantuntijat huomauttivat, että nimenomaan Trócsányin oikeusministerikaudella oikeusvaltion tila Unkarissa oli olennaisesti heikentynyt. Euroopan parlamentin oikeudellisten asiain valiokunta (JURI) torjui syyskuun lopulla Trócsányin (samoin kuin Romanian Rovena Plumbin) komissaarinimityksen vedoten ”etukonfliktiin”. Kyseessä olivat Trócsányin lakiasiaintoimiston yhteydet Unkarin valtion projekteihin sekä kiistat rikoksista epäiltyjen venäläisten asekauppiaiden luovuttamisesta. Trócsányin sijasta Unkarin EU-komissaariksi nimitettiin lopulta Olivér Várhelyi.

Vuoden 2024 europarlamenttivaaleihin Trócsányi ei enää lähtenyt vaan palasi Unkariin, missä hänet nimitettiin Unkarin reformoidun kirkon Gáspár Károli -yliopiston rehtoriksi. Presidentti Katalin Novákin erottua armahdusskandaalin johdosta vuoden 2024 alussa Unkarin mediassa spekuloitiin, että parlamentti voisi valita Trócsányin seuraavaksi presidentiksi; vastaavia arveluja oli ollut ilmassa jo ennen Novákin nimittämistä 2021. Lopulta Fidesz-puolueen presidenttiehdokkaaksi nimitettiin ja presidentiksi valittiin perustuslakituomioistuimen puheenjohtaja Tamás Sulyok. Sulyokin jäljiltä vapautunutta perustuslakituomioistuimen paikkaa tarjottiin Trócsányille, joka kuitenkin kieltäytyi ilmoittaen haluavansa keskittyä yliopistotehtäviinsä.

## Perhe ja yksityiselämä
Trócsányi polveutuu Koillis-Unkarissa, Sárospatakin ja Tokajin seuduilla vaikuttaneesta kalvinistisesta virkamies- ja yrittäjäsuvusta. Myös hänen samanniminen isänsä oli lakimies. 

László Trócsányi on naimisissa ja kolmen lapsen isä.

## Tunnustuksia

* Ordre des Palmes Académiques -kunniamerkki (1996)
* Belgian Leopold II:n ritarikunnan upseerimerkki (2002)

## Lähteet

## Aiheesta muualla

*